คิงส์เกต บริษัทนี้ทำอะไร
คิงส์เกต บริษัทนี้เมื่อก่อน คนไทยคงไม่รู้จัก  แต่จากคดีการสั่งปิดเหมืองทองอัคราของรัฐบาล เนื่องจากเหตุผลทางด้านสิ่งแวดล้อม ทำให้ชื่อของบริษัทคิงส์เกตเริ่มถูกพูดถึงกันมากขึ้น  แล้วบริษัท คิงส์เกต ทำอะไร เกิดอะไรขึ้นกับบริษัทนี้ ลงทุนแมนจะเล่าให้ฟัง
1 เม.ย. 2562

คิงส์เกต บริษัทนี้ทำอะไร / โดย ลงทุนแมน
คิงส์เกต บริษัทนี้เมื่อก่อน คนไทยคงไม่รู้จัก
แต่จากคดีการสั่งปิดเหมืองทองอัคราของรัฐบาล เนื่องจากเหตุผลทางด้านสิ่งแวดล้อม ทำให้ชื่อของบริษัทคิงส์เกตเริ่มถูกพูดถึงกันมากขึ้น
แล้วบริษัท คิงส์เกต ทำอะไร เกิดอะไรขึ้นกับบริษัทนี้
ลงทุนแมนจะเล่าให้ฟัง
Kingsgate Consolidated Limited หรือชื่อภาษาไทย คิงส์เกต โดยบริษัทนี้ทำธุรกิจการขุดเหมืองในประเทศไทยผ่านบริษัทย่อยชื่อ บริษัท อัครา รีซอร์สเซส จำกัด (มหาชน)
บริษัท คิงส์เกต ปัจจุบันเป็นเจ้าของเหมืองดังนี้
Chatree Gold Mine หรือชื่อภาษาไทยคือ เหมืองชาตรีคอมเพล็กซ์ เป็นเหมืองทองคำในประเทศไทย ที่เริ่มดำเนินธุรกิจในประเทศไทยในปี 2001 โดยปัจจุบันเหมืองนี้ได้รับคำสั่งจากรัฐบาลไทยให้ปิดกิจการ ซึ่งมีผลบังคับใช้เมื่อวันที่ 1 มกราคม 2017
Nueva Esperanza เหมืองเงินและทองคำในประเทศชิลี ที่ปัจจุบันอยู่ในช่วงของการสำรวจเหมือง เพื่อจะกำหนดราคาขายเหมืองดังกล่าวให้นักลงทุนรายใหม่
โดยรายได้ของบริษัท คิงส์เกต ก่อนปี 2017 นั้นมีรายได้จากเหมืองชาตรีคอมเพล็กซ์ เพียงช่องทางเดียว
รายได้ของบริษัท คิงส์เกต
ปี 2016 รายได้ 3,940 ล้านบาท ขาดทุน 5,183 ล้านบาท
ปี 2017 รายได้ 3,978 ล้านบาท กำไร 16 ล้านบาท
ปี 2018 รายได้ 0 บาท ขาดทุน 1,733 ล้านบาท
จะเห็นได้ว่าบริษัทได้รับผลกระทบจากการปิดเหมืองชาตรีคอมเพล็กซ์ ทำให้รายได้กลายเป็นศูนย์
หุ้นของบริษัท คิงส์เกต จดทะเบียนอยู่ในตลาดหลักทรัพย์ออสเตรเลีย ทำให้หุ้นของบริษัทนี้ปัจจุบัน ตกลง 70% เมื่อเทียบกับราคาเมื่อ 5 ปีที่แล้ว
ปัจจุบันบริษัท คิงส์เกต กำลังอยู่ในช่วงการจัดการทรัพย์สิน และมีคดีฟ้องร้องบริษัทประกันภัยเนื่องจากคำสั่งปิดเหมืองของรัฐบาลไทยที่ส่งผลกระทบต่อบริษัท
ที่น่าสนใจคือ หลังจากที่รัฐบาลสั่งปิดเหมืองแล้ว ยังเหลือวัตถุดิบชั้นดีจำนวนมาก ที่สามารถนำมาแยกเป็นทองคำและเงินได้ แต่ต้องอาศัยกระบวนการต่อ ซึ่งบริษัทคิงส์เกตต้องใช้เวลาในการจัดการเรื่องนี้
สำหรับในอนาคต คดีการสั่งปิดเหมืองชาตรีคอมเพล็กซ์จะจบลงอย่างไร คงต้องติดตามกันต่อไป
การประกอบธุรกิจของคิงส์เกต น่าจะเป็นบทเรียนให้กับหลายๆ ธุรกิจ
ถึงแม้ธุรกิจจะได้รับสัมปทานจากหน่วยงานรัฐแล้ว แต่ก็ยังมีความเสี่ยง เนื่องจากการดำเนินงานที่ไม่เป็นไปตามสัญญาจนทำให้มีการยุติสัญญาเหล่านั้นลง
ธุรกิจที่มีแหล่งรายได้เพียงช่องทางเดียว ดูเหมือนจะไม่ใช่หนทางที่ดีมากนัก
ถ้ามองไปรอบตัวเรา
ยังมีอีกหลายบริษัทที่กำลังพึ่งพาสัมปทานจากรัฐแต่เพียงอย่างเดียว
เรื่องนี้เป็นตัวอย่างที่น่าคิด
บริษัทที่ดี ควรกระจายความเสี่ยงของธุรกิจ
เผื่อว่าวันหนึ่ง สิ่งที่ควบคุมไม่ได้จะส่งผลกระทบต่อการดำเนินธุรกิจ เหมือนที่เกิดขึ้นกับ บริษัท คิงส์เกต นั่นเอง
----------------------
ก่อน Eike Batista จะเป็นหนี้หลายล้าน เหมืองแร่เคยเป็นหนึ่งในธุรกิจของเขามาก่อน อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-AUD/THB= 22.59